En tiårig dreng løb væk fra en kvinde, der angiveligt skulle have tilbudt ham slik og et lift

En venlig mor fik utilsigtet sat gang i en stor politiefterforskning torsdag morgen i Hjortshøj.

Østjyllands Politi havde havde fået en anmeldelse om, at en tiårig dreng var blevet tilbudt slik og et lift af en fremmed kvinde omkring klokken otte. De har hele dagen søgt vidner, der kunne fortælle, hvad det var sket.

Det viste sig, at der ikke var tale om børnelokker. Det var bare den venlige mor.

'Vi har nu haft kontakt med kvinden i bilen, og det viser sig at der er tale om en hjælpsom mor, der fejlagtigt troede, at det var en dreng hun kendte og derfor tilbød ham at hjælpe', skriver Østjyllands Politi i en pressemeddelse.

Ifølge politiets oplysninger skulle den tiårige dreng have løbet ind på Virupskolen i Hjortshøj, hvor han fortalte om hændelsen med slikket. Men ifølge politiet har kvinden slet ikke tilbudt drengen noget slik.

'Der har ikke været tale om tilbud om slik e.l., men alene et forsøg på at hjælpe. Vi siger tak for hjælpen til de, der har kontaktet politiet med oplysninger til sagen', skriver Østjyllands Politi i pressemeddelsen.